**ÚTMUTATÓ INFORMATIKAI-ALAPÚ SZELLEMI TERMÉK LEÍRÁSÁHOZ**

A pályázati anyagban annyira szükséges kifejteni a tervezett szellemi terméket, amelyből a bírálók meg tudják ítélni, hogy

* releváns-e/hasznos-e a projektünk célcsoportjainak az elvégezni kívánt fejlesztés és hogy
* a lebontott feladatleírás alapján reális-e a rá igényelt összeg.

Olyan szellemi termék esetében, amelyek informatikai fejlesztést is igényelnek, a leírás terjedelme és mélysége nagyban függ a fejlesztendő szoftver milyenségétől (cél, technológia, működési elv).

Pályázóként fontos, hogy minél részletesebben fejtsük ki a terveinket, hiszen a bíráló a pályázatban közölt információkra hagyatkozhat, annak alapján tudja megítélni a tervezett munkanapok számának, támogatási igényének realitását.

**MIT ÍRJUNK LE EGY PÁLYÁZATBA?**

**A pályázatban informatikai-alapú szellemi termék leírásnál…**

* Elsősorban egy **rövid összefoglalóra** van szükség, ami:
  + néhány bekezdés – néhány oldal terjedelemben összefoglalja, hogy mit fog tudni az informatikai program, mi a vízió;
  + milyen platformra szánják (web, mobil, desktop alkalmazás, stb.);
  + ki a célközönség (tanulók, pedagógusok, más szakemberek, stb.);
  + mi a célja (tanulás segítése; folyamatok támogatása, stb.);
  + miben hoz újdonságot korábbi, hasonló produktumokhoz képest (innovációs érték);
  + milyen változást várunk a használatával a felhasználók gondolkodásában/viselkedésében (kívánt hatás);
  + kik vesznek részt a leendő partnerségből a tartalmi és az informatikai fejlesztésben, mi lesz a munkamegosztás;
  + milyen nyelveken lesz elérhető a szellemi termék.

Gondoljunk úgy egy ilyen bemutatásra, mint egy rövid vezetői összefoglalóra. Ha a szoftver film lenne, ez lenne a trailer.

* Ezen kívül szükség van egy **feladatleírásra**, ami:
  + tartalmazza a megvalósítandó funkciókat;
  + tartalmazza a tervezett jogköröket (ha releváns);
  + tartalmazza a tervezett adatszerkezeteket/adatbázisszerkezetet (ha releváns);
  + tartalmazza a kinézet drótvázait, vázlatos látványtervet;
  + formátumában és nyelvezetében „konyhanyelvű”, IT-ban laikusok számára is érhető, de az informatikusoknak már jó alap a tervezéshez.

A **feladatleírás** alapvető célja, hogy becsülhető legyen a készítendő produktummal járó feladatok erőforrásigénye (tartalmi tervezők, tartalomírók, fejlesztők, tesztelők, grafikusok, fordítók, hardwarek, licenszek, stb. költségei).

A fentiekből egy-egy szoftver esetében, a kért tartalomtól, funkcióktól stb. függően akár komplett blokkokat kell a leírásnál teljesen kihagyni vagy újakat bevenni. Ha egy jól megírt rövid összefoglaló és egy feladatleírás megvan, akkor már nagyjából meg lehet becsülni, hogy reális-e az informatikai alapú szellemi termék fejlesztésére kért összeg.

A stratégiai gondolkodás és a terveink konkretizálása pályázóként az elemi érdekünk, különben nem tudunk reális feladat- és költségtervet készíteni a pályázathoz és nem tudunk megfelelő összeget igényelni.